Nýtt ! Gengið mót hækkandi sól – gönguhópur og fræðsla Gönguhópur var starfræktur nú í haust á Akureyri undir nafninu „ Gengið gegn streitu . “ Þar voru róleg ganga , útivera og núvitundaræfingar vettvangur þess að vinna gegn neikvæðum áhrifum streitu ásamt því að auka félagslega og líkamlega virkni . Upplifun þátttakenda og leiðbeinenda af göngunum var jákvæð og í takti við niðurstöður nýrra rannsókna sem benda til þess að núvitund sem stunduð er úti í náttúrunni hafi jákvæð sálræn , líkamleg og félagsleg áhrif . Nú mun aftur verða gengið af stað á nýju ári undir nafninu „ Gengið mót hækkandi sól ” sem vísar ekki einungis til hækkandi sólar á himni heldur einnig í sál og sinni . Námskeiðið er á vegum Sálfræðiþjónustu Norðurlands . Umsjón er í höndum Ingu Dagnýjar Eydal hjúkrunarfræðings . Kristín Elva Viðarsdóttir sálfræðingur mun koma að fræðslu í upphafi námskeiðs og gestaleiðbeinendur munu ganga með hópnum í einhverjum tilvikum . Inga Dagný er hjúkrunarfræðingur með víðtæka starfsreynslu . Hún hefur diplómagráðu í menntunarfræðum og hefur um árabil unnið sem stundakennari við fullorðinsfræðslu hjá Símey . Hún þekkir veikindi af völdum streitu af eigin reynslu og hefur þannig bæði persónulegan og faglegan áhuga á málefninu , ekki hvað síst forvörnum og því að koma í veg fyrir að streita þróist í það að verða sjúkleg . Netfang Ingu er inga@salfraedithjonusta.is Núvitundaræfingar og fræðsla um núvitund og streituvarnir eru hluti af gönguferðum og útiveran nýtt til að verjast neikvæðum afleiðingum streitu . Þáttakendur þurfa að geta gengið úti í um klukkutíma með einhverjum hléum en að öðru leyti eru ekki kröfur um líkamlegt atgervi . Hægt er að færa tímana inn í húsnæði Sálfræðiþjónustunnar ef veður eða færð hamla útivist . Námskeiðin eru 10 vikur í senn og gengið er einu sinni í viku . Nánari dagsetningar verða auglýstar síðar .